《题欧舫新诗时届季冬栖息三慧庵相约蔬食习养生之术余未克赴也 其一》
清代·姚范

急霰振严飙，岁暮穷阴冱。扰扰人间世，扇螸各奔趣。

吾亦驱其儿，纷纭徇所务。自省方寸闲，何似恶叉聚。

缅怀餐霞人，跂脚云深处。十笏青豆房，三四寒梅树。

惟有文字禅，妙得无声句。望望烟树重，风雪横溪渡。

作者简介：（1702—1771）安徽桐城人，字南青，号姜坞，初名兴涑，字已铜。乾隆七年进士。官翰林院编修，充三礼馆纂修。文章沉邃幽古，学术长于考订，所见多前人所未发。有《援鹑堂诗集》、《援鹑堂文集》、《援鹑堂笔记》。